
	Μουσικοχορευτική παράσταση

«Μουσικές της Ανατολικής Μεσογείου,

η Κύπρος ένα διαμάντι της»
στο Ίδρυμα Μιχάλης Κακογιάννης

Την Πέμπτη 29 Σεπτεμβρίου 2022, πραγματοποιήθηκε με επιτυχία, στο Ίδρυμα Μιχάλης Κακογιάννης η μουσικοχορευτική παράσταση με τίτλο «Μουσικές της Ανατολικής Μεσογείου, η Κύπρος ένα διαμάντι της», αποσπώντας το παρατεταμένο χειροκρότημα του κοινού.

Την εκδήλωση προλόγισε η κ. Χριστιάνα Παπαδοπούλου η οποία είχε την καλλιτεχνική επιμέλεια της παράστασης.             
Η παράσταση «Μουσικές της Ανατολικής Μεσογείου, η Κύπρος ένα διαμάντι της», προέβαλε  τη μουσική της Ανατολικής Μεσογείου. Αναφέρθηκε δε σε περιοχές του ευρύτερου ιστορικού ελληνικού χώρου, όπως η Μ. Ασία, οι Κυκλάδες, τα νησιά του Ανατολικού Αιγαίου, η Ρόδος, η Κρήτη. Ωστόσο, κεντρική αναφορά έγινε στη μουσική της Κύπρου και τους επηρεασμούς της από τις γύρω περιοχές, καθώς η μουσική ταξιδεύει και μεταδίδεται. Δίνοντας, λοιπόν, έμφαση στην κυπριακή παράδοση, η παράσταση περιελάμβανε ένα ευρύ φάσμα μουσικών κομματιών (αφηγηματικά τραγούδια, φωνές της Κύπρου, ακριτικά τραγούδια, χορευτικούς σκοπούς, τραγούδια της τάβλας). Ξετυλίγοντας το νήμα ενός κυπριακού παραμυθιού, η μουσική και ο χορός της Κύπρου αναδεικνύοντας και εναλλάχθηκαν δημιουργικά, σ' ένα ταξίδι στην περιοχή της Ανατολικής Μεσογείου.  

Ιδιαίτερη αναφορά έγινε στη Μ. Ασία, λόγω της θλιβερής επετείου των 100 χρόνων από την καταστροφή της. Εξάλλου, πολλοί Μικρασιάτες πρόσφυγες ήρθαν στην Κύπρο και επηρέασαν τη μουσική, τον χορό, την ποίηση αλλά και τη φορεσιά της Κύπρου.


Στην εκδήλωση συμμετείχαν:
Χορωδία και χορευτές Πολιτιστικού Εργαστηρίου Αγίων Ομολογητών

Κατερίνα Παπαδοπούλου, τραγούδι

Μιχάλης Κουλουμής, βιολί

Πέτρος Κουλουμής, τραγούδι, λαούτο

Έλενα Ξυδά, τραγούδι

Μανούσος Κλαπάκης, κρουστά

Αφήγηση: Ελενίτσα Γεωργίου 

Έμπνευση - Καλλιτεχνική επιμέλεια: Χριστιάνα Παπαδοπούλου

Η εκδήλωση πραγματοποιήθηκε  με τη στήριξη του Υφυπουργείου Πολιτισμού της Κύπρου και της Κυπριακής Εθνικής Επιτροπής UNESCO.

